Gudrun Laub (V), 2004-04-14:
Lovforslaget her tilføjer en § 57a, hvorefter indenrigs- og sundhedsministeren kan fastsætte regler vedrørende kommunernes anlægsvirksomhed, herunder at iværksættelsen af anlægsvirksomhed skal godkendes.
Bemyndigelsen giver ministeren mulighed for at sikre, at kommunerne ikke sætter uhensigtsmæssige anlægsarbejder i gang, som ligger uden for den normale kommunale budgetprocedure.
Det kan være, at behovet så er et andet.
En godkendelsesordning stopper ikke de kommunale aktiviteter.
Kommunernes Landsforening og Amtsrådsforeningen har i høringssvarene anført, at de ønsker en dialog mellem kommunerne og ministeren, før der eventuelt siges nej.
Det har ministeren erklæret sig positiv over for.
I den kommunale verden er man vant til, at kommunalbestyrelsen vedtager et budget for det kommende års anlægsudgifter og planlægger anlæg i overslagsårene.
Ønskerne om at bygge eller renovere skoler, plejehjem, svømmehaller, idrætsanlæg, kulturhuse, vejanlæg er mange, og det er nødvendigt at prioritere.
Hvad er der mest behov for, og hvad vil man helst inden for de økonomiske rammer?
I forbindelse med kommunalreformen i 1970 var der nogle sogneråd, der havde travlt med at sikre sig sportshaller og andet til deres lille kommune før kommunesammenlægningen og måske bruge kassebeholdningen til gavn for lokalområdet uden at tænke på helheden i de nye kommuner.
Datidens politikere gjorde det måske endda fuldt bevidst om, at de ikke søgte genvalg og foretrak at efterlade sig synlige mindesmærker i lokalsamfundet frem for at sikre en god organisation til at varetage behovene i fremtidens samfund.
Det er ikke ansvarlig, økonomisk adfærd.
Men desværre er der nok også nogle lokalpolitikere, der reagerer sådan i dag.
Vi står over for en kommunalreform, som sandsynligvis bliver den mest omfattende ændring af kommunerne siden 1970.
Hvis alt går, som regeringen og Venstre håber og regner med, kan den nye kommunestruktur få virkning fra den 1. januar 2006.
Ved fællesbrev af 22. december 2003 henstillede regeringen og Kommunernes Landsforening til, at kommunalbestyrelserne landet over nøje vurderede hensigtsmæssigheden af igangsættelse af alle anlægsprojekter, ligesom det blev nævnt, at det er af afgørende betydning, at der ikke sker en yderligere stigning i anlægsaktiviteten.
Man ville i den anledning løbende følge udviklingen i anlægsaktiviteten i kommunerne.
Januar måned viste, at der var en forøget anlægsaktivitet, og det er så nødvendigt nu at få fastsat regler vedrørende kommunernes anlægsaktivitet, anlægsvirksomhed og indgåelse af leje- og leasingaftaler, der kan sidestilles med anlægsvirksomhed.
For at undgå samfundsmæssigt uhensigtsmæssige dispositioner kan ministeren fremover fastsætte regler om, at kommunerne skal anmode om forudgående godkendelse, og ministeren kan fastsætte vilkår for en godkendelse.
Ordningen vil blive nærmere fastlagt via en af indenrigs- og sundhedsministeren udstedt bekendtgørelse.
Godkendelsesordningen vil gælde for bindende aftaler om anlægsvirksomhed over en mindstegrænse på 1 mio. kr. for aftaler, som indgås den 24. marts 2004 eller senere.
Det er fra datoen for lovforslagets fremsættelse i Folketinget.
Lovforslaget indeholder tilsvarende regler for Hovedstadens Udviklingsråd og for Hovedstadens Sygehusfællesskab.
Reglerne kan begrænses til at vedrøre en eller flere kommuner.
Bemyndigelsen kan af ministeren gives videre f.eks. for 2005 til et sammenlægningsudvalg.
Det er en speciel situation, vi står i.
Med lovforslaget får ministeren et redskab til at styre uden om en uhensigtsmæssig investeringsbølge.